APSTIPRINU

Nacionālā veselības dienesta direktors

Ā.Kasparāns

(*elektroniski parakstīts*)

2021.gada 23.martā

**NOLIKUMS**

**Covid -19 vakcinācijas IZBRAUKUMA PAKALPOJUMU SNIEDZĒJU PAPILDU ATLASES PROCEDŪRA RĪGAS PLĀNOŠANAS VIENĪBĀ**

*izdots saskaņā ar Nacionālā veselības dienesta*

*Covid-19 vakcinācijas izbraukuma pakalpojumu sniedzēju*

*papildu atlases Rīgas plānošanas vienībā komisijas*

*2021gada 23.marta sēdes protokolu Nr.2*

Rīgā

**VISPĀRĪGĀ INFORMĀCIJA**

**1. Ziņas par Covid-19 vakcinācijas izbraukuma pakalpojumu sniedzēju papildu atlases Rīgas plānošanas vienībā procedūras rīkotāju**

1.1. Rīkotājs ir Nacionālais veselības dienests (turpmāk – Dienests), kas darbojas saskaņā ar Ministru kabineta 2011.gada 1.novembra noteikumiem Nr.850 „Nacionālā veselības dienesta nolikums”:

1.1.1. adrese: Cēsu iela 31, k/3, Rīga, LV-1012;

1.1.2. nodokļu maksātāja reģ.Nr.90009649337.

1.2. Covid-19 vakcinācijas izbraukuma pakalpojumu sniedzēju papildu atlases Rīgas plānošanas vienībā (turpmāk – Atlase) procedūru organizē un rīko ar Dienesta direktora 2021.gada 22.marta rīkojumu „Par Covid-19 izbraukuma vakcinācijas pakalpojumu sniedzēju papildu atlases Rīgas plānošanas vienībā komisijas izveidošanu un atlases veikšanu” apstiprināta Covid-19 vakcinācijas izbraukuma pakalpojumu sniedzēju papildu atlases Rīgas plānošanas vienībā komisija (turpmāk – Komisija).

**2. Pakalpojuma nosaukums – Covid-19 izbraukuma vakcinācija Rīgas plānošanas vienībā, kas ietver:**

2.1. individuālu vakcināciju mājās;

2.2. izbraukuma vakcināciju (tajā skaitā, kolektīvu vakcināciju, vakcināciju liela mēroga vakcinācijas centros).

**3.** **Atlases** **mērķis**

3.1. Atlases procedūras mērķis ir saskaņā ar Ministru kabineta 2011.gada 1.novembra noteikumu Nr.850 „Nacionālā veselības dienesta nolikums” 4.1.1.apakšpunktu, Ministru kabineta 2018.gada 28.augusta noteikumu Nr.555 „Veselības aprūpes pakalpojumu organizēšanas un samaksas kārtība” (turpmāk – Noteikumi Nr.555) 5.2.apakšpunktu un Ministru kabineta 2020.gada 9.jūnija noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 62.2punktu atlasīt papildus ārstniecības iestādes, kuras nodrošinās Covid-19 vakcinācijas izbraukuma pakalpojumu sniegšanu Rīgas plānošanas vienībā. Šajā Atlasē netiek atlasīti primārās veselības aprūpes pakalpojumu sniedzēji, kuri sniedz valsts apmaksātus ģimenes ārsta veselības aprūpes pakalpojumus savā ārsta praksē.

3.2. Ārstniecības iestāde (turpmāk - Pretendents), kas tiks atzīts par Atlasi izturējušu, apņemas nodrošināt Covid-19 vakcinācijas izbraukuma pakalpojumu sniegšanu Rīgas plānošanas vienībā atbilstoši normatīvajos aktos, Masveida vakcinācijas centru plānošanas vadlīnijās un Covid-19 vakcinācijas rokasgrāmatā noteiktajiem personu vakcinācijas nosacījumiem, un Dienesta noteiktajiem vakcinācijas pakalpojuma tarifiem, kā arī, organizējot Covid-19 vakcinācijas izbraukuma pakalpojumu sniegšanu Rīgas plānošanas vienībā, Pretendents apņemas sadarboties ar pašvaldībām.

3.3. Covid-19 vakcinācijas pakalpojuma sniedzēji Rīgas plānošanas vienībā tiek atlasīti pakalpojumu sniegšanai no 2021.gada 1.aprīļa līdz 2021.gada 31.decembrim. Nepieciešamības gadījumā Dienests ir tiesīgs pagarināt pakalpojuma sniegšanas termiņu, par to rakstveidā informējot pakalpojuma sniedzēju.

3.4. Covid-19 vakcinācijas pakalpojuma sniedzēji Rīgas plānošanas vienībā tiek atlasīti papildus pakalpojuma sniedzējiem, kas saskaņā ar 2021.gada 11.marta Covid-19 vakcinācijas izbraukuma pakalpojumu sniedzēju atlases rezultātiem (turpmāk – 2021.gada 11.marta atlase), tika atzīti par atlasi izturējušiem un tiesīgiem sniegt Covid-19 vakcinācijas izbraukuma pakalpojumus.

3.5. Pretendenta atzīšana par Atlasi izturējušu negarantē Covid-19 vakcinācijas izbraukuma pakalpojumu sniegšanu Rīgas plānošanas vienībā.

**4. Iespējas saņemt un iepazīties ar Atlases procedūras nolikumu**

Ar nolikumu Atlases procedūras Covid-19 vakcinācijas izbraukuma pakalpojumu sniegšanai Rīgas plānošanas vienībā (turpmāk – Nolikums) var iepazīties, sākot ar dienu, kad uzaicinājums piedalīties Atlases procedūrā ir publicēts Dienesta oficiālajā tīmekļa vietnē [www.vmnvd.gov.lv](http://www.vmnvd.gov.lv) sadaļā „Aktualitātes” un sadaļā „Profesionāļiem → Pakalpojumu sniedzēju atlase”, līdz 2021.gada 26.martam.

**5. Plānotais Covid-19 izbraukuma vakcinācijas pakalpojumu apjoms un tā sadales noteikumi**

5.1. Dienests informē pakalpojumu sniedzēju, kurš tiks atzīts par Atlasi izturējušu un tiesīgu sniegt Covid-19 vakcinācijas izbraukuma pakalpojumu Rīgas plānošanas vienībā (turpmāk – Pakalpojuma sniedzējs), par nepieciešamību sniegt pakalpojumu 3 (trīs) darba dienas pirms pakalpojuma sniegšanas uzsākšanas dienas, norādot prognozējamo pakalpojuma apjomu, pakalpojuma sniegšanai nepieciešamo brigāžu skaitu, pakalpojuma sniegšanas vietu. Minētā informācija tiks nosūtīta uz pieteikumā Atlasei norādīto elektroniskā pasta adresi.

5.2. Covid-19 vakcinācijas pakalpojuma sniegšanu Rīgas plānošanas vienībā nodrošinās (tiks iesaistīti) visi Pakalpojuma sniedzēji rindas kārtībā, izvērtējot pakalpojuma nodrošināšanas nepieciešamību.

5.3. Lai noteiktu Pakalpojuma sniedzēju secību iesaistei pakalpojuma sniegšanā, tiek vērtēta atbilstība zemāk minētajiem kritērijiem šādā secībā:

5.3.1. pakalpojuma sniedzējs bija pieteicis 2021.gada 11.marta atlasei Covid-19 vakcinācijas izbraukuma pakalpojuma sniegšanai Rīgas plānošanas vienībā;

5.3.2. pakalpojuma sniedzējs bija pieteicies uz lielāku teritoriālās plānošanas vienību skaitu Covid-19 vakcinācijas izbraukuma pakalpojuma sniegšanai saskaņā ar 2021.gada 11.marta atlasi.

5.4. Ja Pakalpojuma sniedzējs, kurš saskaņā ar Nolikuma 5.1.punktu tika informēts par pakalpojuma sniegšanas uzsākšanu, nevar nodrošināt minēto Covid-19 vakcinācijas izbraukuma pakalpojumu Rīgas plānošanas vienībā:

5.4.1. Pakalpojums sniedzējs nekavējoties, bet ne vēlāk kā 2 (divas) dienas pirms pakalpojuma sniegšanas, apņemas informēt Dienestu par neiespējamību nodrošināt pakalpojuma sniegšanu vispār vai pakalpojuma sniegšanu Dienesta noteiktajā apjomā;

5.4.2. Dienests ir tiesīgs Covid-19 vakcinācijas izbraukuma pakalpojuma sniegšanai Rīgas plānošanas vienībā piesaistīt nākamo pakalpojuma sniedzēju, kas atbilst Nolikuma 5.3.punktā minētajam prasībām.

5.5. Ja Pakalpojuma sniedzējs neievēro 2021.gada 11.marta atlases noteikumus, līdz ar ko nevar nodrošināt Covid-19 vakcinācijas izbraukuma pakalpojumu, uz ko bija pieteicies 2021.gada 11.marta atlasei, tas zaudē tiesības nodrošināt Covid-19 vakcinācijas pakalpojuma sniegšanu Rīgas plānošanas vienībā, uz ko Pakalpojuma sniedzējs atlasīts šajā Atlasē.

**6. Piedāvājumu iesniegšanas vieta, datums, laiks un kārtība**

6.1. Piedāvājumus iesniedz elektroniski, parakstot ar drošu elektronisko parakstu, kas satur laika zīmogu, un nosūtot uz Dienesta elektroniskā pasta adresi [nvd@vmnvd.gov.lv](mailto:nvd@vmnvd.gov.lv), vai papīra formātā, iesūtot pa pastu Dienestam, Cēsu ielā 31, k/3, Rīgā, LV–1012 (4.stāvs) līdz 2021.gada 26.martam plkst.15:00.

6.2. Izmantojot pasta vai kurjera pakalpojumus, jāņem vērā, ka tiks izskatīti tikai tie Pretendentu piedāvājumi, kas saņemti Nolikuma 6.1.apakšpunktā norādītajā termiņā Dienestā, Cēsu ielā 31, k/3, Rīgā, LV-1012 (4.stāvs).

6.3. Ja Pretendenta piedāvājums papīra formātā iesniegts vai saņemts pēc šī Nolikuma 6.1.apakšpunktā norādītā iesniegšanas termiņa beigām, Komisija papīra formātā iesniegtu piedāvājumu neatvērtu nosūta pa pastu ierakstītā sūtījumā uz Pretendenta norādīto adresi. Elektroniski iesniegts Pretendenta piedāvājums, kas saņemts pēc šī Nolikuma 6.1.apakšpunktā norādītā iesniegšanas termiņa beigām, tiks atzīts par neiesniegtu (Dienests par to elektroniski paziņo Pretendentam).

6.4. Ja piedāvājums tiek iesniegts papīra formātā, tad piedāvājums tiek sagatavots divos eksemplāros, no kuriem viens eksemplārs ir pieteikuma oriģināls, kas noformēts papīra formāta dokumenta veidā un otrs eksemplārs ir oriģināla kopija, kas saturiski pilnībā atbilst oriģinālam, ir iesniedzams elektroniskā datu nesējā (piemēram, CD, USB zibatmiņa) *Excel* formātā. Pastāvot pretrunām starp piedāvājuma oriģinālu un kopiju, noteicošais būs oriģināls.

**7. Atlases procedūras Nolikuma kontaktpersona**

Rīkotāja pilnvarotā kontaktpersona: Līga Gaigala, elektroniskā pasta adrese: [Liga.Gaigala@vmnvd.gov.lv](mailto:Liga.Gaigala@vmnvd.gov.lv).

**8. Pretendenta piedāvājumu labošana vai atsaukšana**

8.1. Pretendentam ir tiesības mainīt vai atsaukt piedāvājumu, rakstiski paziņojot par toKomisijai līdz Nolikuma 6.1.apakšpunktā noteiktajam termiņam.

8.2. Pēc Nolikuma 6.1.apakšpunktā noteiktā termiņa beigām Pretendents nevienu iesniegto dokumentu vai piedāvājumu labot nevar.

**9. Piedāvājumu atvēršanas sēde**

9.1. Visi iesniegtie piedāvājumi tiek atvērti Komisijas sēdē 2021.gada 29.martā plkst. 10:00.

9.2. Piedāvājumu atvēršanas norise tiek protokolēta.

9.3. Kad visi piedāvājumi atvērti, piedāvājumu atvēršanas sēdi slēdz.

**PRETENDENTAM IZVIRZĀMĀS PRASĪBAS UN TO VĒRTĒŠANA**

**10. Prasības Pretendentiem tiek vērtētas, ievērojot šādus kritērijus:**

10.1. Pretendents pieteikumā norāda, ka piesakās Covid-19 vakcinācijas izbraukuma pakalpojuma sniegšanai Rīgas plānošanas vienībā, ņemot vērā, ka Atlase tiek veikta gan individuālai vakcinācijai mājās, gan izbraukuma vakcinācijai, un, ka Covid-19 izbraukuma vakcinācijas pakalpojums tiek atlasīts par visu pakalpojumu kopumā (Pretendents nav tiesīgs pieteikties uz nepilnu vakcinācijas pakalpojumu, piemēram, tikai individuālu vakcināciju mājās).

10.2. Pretendents pieteikumā norāda kopā pieejamo brigāžu skaitu Covid-19 vakcinācijas izbraukuma pakalpojuma sniegšanai Rīgas plānošanas vienībā. Ja Pretendents bija pieteicies 2021.gada 11.marta atlasei, tad pieteikumā norāda **tikai** papildu brigāžu skaitu, kas tiek piedāvāts Atlasei.

10.3. Pretendents aizpilda visu pieteikumā pieprasīto informāciju, tajā skaitā apliecina visu pieteikuma 4.punktā minēto punktu izpildi.

**11. Piedāvājuma vērtēšana**

11.1. Komisija vērtē katra Pretendenta atbilstību Nolikuma 10.punktā norādītajiem kritērijiem.

11.2. Pretendents, kurš nav izpildījis/neatbilst kādam no Nolikuma 10.punktā norādītajiem kritērijiem tiek noraidīts un atzīts par neatbilstošu Covid-19 vakcinācijas izbraukuma pakalpojumu sniegšanai Rīgas plānošanas vienībā.

11.3. Pretendents, kurš ir izpildījis visus šī Nolikuma 10.punktā norādītos kritērijus, tiek atzīts par Atlasi izturējušu un tiesīgu sniegt Covid-19 vakcinācijas izbraukuma pakalpojumu Rīgas plānošanas vienībā, ņemot vērā Nolikuma 5.punktā noteiktos pakalpojuma sniegšanas uzsākšanas nosacījumus.

11.4. Komisija vērtē Pretendentu atbilstību Nolikumā minētajām prasībām Komisijas sēdē, aizpildot vērtēšanas tabulas, un par katru Pretendentu pieņem lēmumu par atbilstību vai neatbilstību Atlases kritērijiem. Komisijas vērtējums tabulās un visi lēmumi tiek atspoguļoti Komisijas piedāvājumu vērtēšanas sēdes protokolā, kuru paraksta visi Komisijas locekļi, kuri piedalās Atlases Pretendentu vērtēšanā un lēmumu pieņemšanā.

11.5. Izdarot atzīmi par katra Pretendenta piedāvājuma vērtējumu tabulā, Komisija pieņem lēmumu ar klātesošo Komisijas locekļu balsojumu. Ja Komisijas locekļu balsojums sadalās vienādi, izšķirošais ir atlases Komisijas priekšsēdētāja balsojums.

**12. Paziņojums par lēmuma pieņemšanu**

Komisijas saskaņā ar Nolikuma 11.punktu pieņemtie lēmumi par visiem Pretendentiem tiek noformēti tabulas (izvērtējuma) veidā un tiek publicēti Dienesta tīmekļvietnē www.vmnvd.gov.lv, sadaļā “Aktualitātes” un sadaļā „Profesionāļiem → Pakalpojumu sniedzēju atlase”. Lēmums administratīvā akta formā netiek gatavots.

**PRETENDENTA TIESĪBAS UN PIENĀKUMI**

**13. Pretendenta tiesības**

13.1. Pirms piedāvājumu iesniegšanas termiņa beigām grozīt vai atsaukt iesniegto piedāvājumu.

13.2. Pieprasīt un saņemt piedāvājumu vērtēšanas sēdes protokolu.

13.3. Pieprasīt izskaidrot lēmumu, kas pieņemts par Pretendenta atzīšanu par neatbilstošu Covid-19 vakcinācijas izbraukuma pakalpojumu sniegšanai Rīgas plānošanas vienībā.

**14. Pretendenta pienākumi**

14.1. Iesniedzot piedāvājumu, ievērot visus šajā Atlases procedūras Nolikumā minētos noteikumus.

14.2. Rakstveidā Atlases Komisijas norādītajā termiņā sniegt papildu informāciju vai paskaidrojumus par piedāvājumu, ja to pieprasa Atlases Komisija.

14.3. Rakstveidā informēt Komisiju pēc piedāvājumu iesniegšanas termiņa beigām līdz Atlases noslē­gu­mam par izmaiņām, kas saistītas ar:

14.3.1. Pretendenta saimnieciskās darbības apturēšanu vai pārtraukšanu;

14.3.2. tiesvedības uzsākšanu par Pretendenta darbības izbeigšanu, maksātnespēju vai bankrotu.

**15. Komisijas tiesības un pienākumi**

15.1. Ievērojot šajā Nolikumā noteikto, atzīt par atbilstošu vai noraidīt Pretendenta piedāvājumu, ja tas neatbilst kādai no Atlases Nolikumā norādītajām prasībām Covid-19 vakcinācijas izbraukuma pakalpojumu sniegšanai Rīgas plānošanas vienībā.

15.2. Rakstveidā (elektroniskā dokumenta veidā vai papīra formātā) papildus pieprasīt precizējošu informāciju par Pretendenta piedāvājumu.

15.3. Par nepatiesas informācijas sniegšanu piedāvājumā vai Atlases Komisijas maldināšanu, noraidīt Pretendentu kā neatbilstošu Covid-19 vakcinācijas izbraukuma pakalpojumu sniegšanai Rīgas plānošanas vienībā.

15.4. Vērtēt un noteikt atbilstošākos Pretendentus Covid-19 vakcinācijas izbraukuma pakalpojumu sniegšanai Rīgas plānošanas vienībā.

**16. Nolikumam ir 1 (viens) pielikums**

Nolikuma pielikums – “Pieteikuma veidlapa valsts apmaksāto Covid-19 vakcinācijas izbraukuma pakalpojumu sniegšanai Rīgas plānošanas vienībā”.

Covid-19 vakcinācijas izbraukuma pakalpojumu

sniedzēju papildu atlases Rīgas plānošanas vienībā

komisijas priekšsēdētāja (*elektroniski parakstīts*) Inga Milaševiča